
PROJEKTLIGJ

Nr. ____/2026
“PËR DISA SHTESA DHE NDRYSHIME NË LIGJIN NR. 10 325, DATË 23.9.2010, “PËR BAZAT E TË DHËNAVE SHTETËRORE””
Në mbështetje të neneve 78, 81, pika 1, dhe 83, pika 1, të Kushtetutës, me propozimin e Këshillit të Ministrave, Kuvendi i Republikës së Shqipërisë,
VENDOSI:
Në ligjin nr. 10 325, datë 23.9.2010, “Për bazat e të dhënave shtetërore”, bëhen shtesat dhe ndryshimet e mëposhtme:
Neni 1
Në nenin 3, shkronja “b”, pas fjalës “juridik,” shtohet togfjalëshi “publik ose privat,”.
Neni 2
Në nenin 4, pika 2, shkronja “d”, pas togfjalëshit “subjektet e interesuara” shtohet togfjalëshi “, publike ose private”.
Neni 3
Pas nenit 8, shtohet neni 8/1, me përmbajtjen si vijon:
“Neni 8/1
Aksesi i personave fizikë ose juridikë privatë 
1. Personat fizikë ose juridikë privatë kanë të drejtë të aksesojnë bazat e të dhënave shtetërore, sipas nivelit të aksesit të përcaktuar në aktin e krijimit të bazës.
2. Përjashtimisht, të drejtën për të thirrur dhe lexuar të dhëna nga baza e të dhënave shtetërore e kanë vetëm personat fizikë ose juridikë privatë, që plotësojnë kushtet e mëposhtme:
a) ushtrojnë veprimtari bankare ose financiare;
b) janë të licencuar nga autoriteti përgjegjës, sipas legjislacionit në fuqi, për ushtrimin e kësaj veprimtarie;
c) ofrojnë shërbime të drejtpërdrejta në interes të personave fizikë ose juridikë, për ofrimin e të cilave kërkohen të dhëna që disponohen nga bazat e të dhënave shtetërore; dhe
ç) kanë detyrim ligjor të përpunojnë këto të dhëna në kuadër të veprimtarisë së tyre.
3.	Kur të dhënat e kërkuara sipas pikës 2 të këtij neni janë të dhëna personale, aksesi kryhet vetëm me pëlqimin e subjektit të të dhënave dhe vetëm për qëllimin e përcaktuar në pëlqim.
4.	Aksesi lejon vetëm thirrjen dhe leximin e të dhënave, pa të drejtë shtimi, ndryshimi ose fshirjeje të tyre në bazën e të dhënave shtetërore.
5. 	Aksesi kryhet në përputhje me parimet e ligjshmërisë, të përpunimit në përputhje me qëllimin, të minimizimit, të saktësisë, të integritetit dhe të konfidencialitetit të të dhënave, sipas legjislacionit për mbrojtjen e të dhënave personale.
6.	Institucioni administrues i bazës së të dhënave regjistron çdo akses, duke përfshirë subjektin që e ka kryer, datën, orën, të dhënat e aksesuara dhe qëllimin e aksesit.”.
Neni 4
Në nenin 10 bëhen shtesat dhe ndryshimet e mëposhtme:
1. Në pikën 1, pas shkronjës “ç”, shtohet shkronja “ç/1” me përmbajtjen si vijon:
“ç/1 kontrollon ligjshmërinë e aksesit të personave fizikë ose juridikë privatë në bazat e të dhënave shtetërore, sipas nenit 8/1 të këtij ligji.”.
2. Në pikën 2, pas togfjalëshit “dhe sigurinë e bazave të të dhënave shtetërore” shtohet togfjalëshi “, si dhe procedurën e lidhjes teknike, mënyrën e dhënies së pëlqimit dhe mënyrën e dhënies së aksesit për personat fizikë ose juridikë privatë, sipas nenit 8/1 të këtij ligji,”.
Neni 5
Në nenin 11, pas pikës 1 shtohet pika 1/1 me përmbajtjen si vijon:
“1/1 Përbën kundërvajtje administrative, kur nuk përbën vepër penale, dhe dënohet me gjobë nga 1 000 000 (një milion) lekë deri në 10 000 000 (dhjetë milionë) lekë, aksesi i paautorizuar i personit fizik ose juridik privat në bazën e të dhënave shtetërore, në kundërshtim me kushtet e nenit 8/1 të këtij ligji, përfshirë aksesin në të dhëna përtej atyre për të cilat është dhënë pëlqimi.”.

Neni 6
Në nenin 12, pika 2, togfjalëshi “ligji nr. 9887, datë 10.3.2008 “Për mbrojtjen e të dhënave personale”” zëvendësohet me togfjalëshin “legjislacioni për mbrojtjen e të dhënave personale”.
Neni 7
Ngarkohet Këshilli i Ministrave për plotësimin e vendimit të miratuar në bazë të pikës 2, të nenit 10 të ligjit nr.10325, datë 23.9.2010 “Për bazat e të dhënave shtetërore”, në përputhje me nenin 4 të këtij ligji, brenda 3 (tre) muajve nga hyrja në fuqi e këtij ligji.
Neni 8
Hyrja në fuqi
Ky ligj hyn në fuqi 15 ditë pas botimit në Fletoren Zyrtare.
KRYETARI
NIKO PELESHI

